PLANUL NAȚIONAL DE REDRESARE ȘI REZILIENȚĂ

Pilonul VI. Politici pentru noua generație. Componenta C15: Educație

Reforma 6: Actualizarea cadrului legislativ pentru a asigura standarde ecologice de proiectare, construcție și dotare în sistemul de învățământ preuniversitar

Investiția 12: Schema de granturi pentru consorții școlare rurale

**GHIDUL SOLICITANTULUI**

Schemă de granturi pentru construcția de campusuri școlare rurale

Acest document se aplică apelului competitiv de proiecte cu titlul „Schemă de granturi pentru construcția de campusuri școlare rurale”, finanțat din Componenta C15: Educație, Reforma 6. Actualizarea cadrului legislativ pentru a asigura standarde ecologice de proiectare, construcție și dotare în sistemul de învățământ preuniversitar, Investiția 12: Schema de granturi pentru consorții școlare rurale, din Planul Național de Redresare și Reziliență (aprobat prin Decizia nr. 2021/0309 de punere în aplicare a Consiliului din 3 noiembrie 2021 de aprobare a evaluării Planului de Redresare și Reziliență al României). Acest document, denumit în continuare Ghid, include informații referitoare la regulile de elaborare a cererilor de finanțare, procedurile de evaluare și selecție a proiectelor precum și informații generale privind implementarea investiției.

Cererile de finanțare aferente acestui apel de proiecte se depun prin platforma electronică dedicată PNRR https://proiecte.pnrr.gov.ro/#/home.

Investițiile finanțabile în temeiul prezentului Ghid trebuie să respecte și orientările tehnice oferite în Comunicarea Comisiei – „Orientări tehnice privind aplicarea principiului de a nu prejudicia în mod semnificativ”, în temeiul Regulamentului privind Mecanismul de redresare și reziliență (2021/C 58/01), conform cerințelor precizate în cuprinsul prezentului Ghid. Entitățile solicitante de granturi vor parcurge analiza privind aplicarea principiului de „a nu aduce prejudicii semnificative” corespunzătoare acestei măsuri de investiții, anexată la Componenta C15: Educație a PNRR (https://mfe.gov.ro/pnrr/).

Vă recomandăm ca, înainte de a începe completarea cererii de finanțare pentru prezentul apel de proiecte,, să vă asigurați că ați parcurs toate informațiile prezentate în acest document și că ați înțeles toate aspectele legate de specificul intervențiilor finanțate din fonduri europene aferente PNRR.

De asemenea, vă recomandăm ca, până la data limită de depunere a cererilor de finanțare în cadrul prezentului apel de proiecte, să consultați periodic pagina de internet https://www.edu.ro/PNRR pentru a urmări eventualele modificări/ interpretări ale condițiilor specifice, precum și alte comunicări/clarificări pentru accesarea fondurilor europene aferente PNRR.

În cadrul acestui apel, un solicitant poate să beneficieze de finanțare doar în cadrul unui singur proiect.

**CUPRINS**

[CONTEXTUL APELULUI 4](#_heading=h.3o7alnk)

[SCOPUL APELULUI 4](#_heading=h.23ckvvd)

[TERMENI ȘI DEFINIȚII 4](#_heading=h.ihv636)

[ACRONIME 5](#_heading=h.tyjcwt)

[BAZA LEGALĂ 6](#_heading=h.32hioqz)

[1. INFORMAȚII DESPRE APEL 7](#_heading=h.1t3h5sf)

[1.1](#_heading=h.1hmsyys) Pilonul, componenta 9

[1.2 Obiectivul apelului 8](#_heading=h.17dp8vu)

[1.3 Tipul apelului de proiecte, durata, modalitatea și perioada de depunere a propunerilor de proiecte 8](#_heading=h.41mghml)

[1.4 Activitățile eligibile 9](#_heading=h.2grqrue)

[1.5 Solicitanți eligibili](#_heading=h.vx1227)... [...........................10](#_heading=h.vx1227)

[1.6 Eligibilitatea grupului țintă ............................................11](#_heading=h.3fwokq0)

1.7 Alocarea financiară a apelului de proiecte................................................................................................................12

1.8 Indicatorii apelului de proiecte.................................................................................................................................12

1.9 Indicatorii apelului de proiecte.................................................................................................................................12

[2. ELIGIBILITATEA CHELTUIELILOR 13](#_heading=h.2jxsxqh)

[2.1](#_heading=h.1v1yuxt) Condiții generale de eligibilitate a cheltuielilor 13

[2.2](#_heading=h.1y810tw) Tipuri de cheltuieli eligibile în cadrul apelului 14

[2.3](#_heading=h.4i7ojhp) Tipuri de cheltuieli neeligibile în cadrul apelului 15

[2.4](#_heading=h.1ci93xb) Ajutorul de stat 15

[3.](#_heading=h.3whwml4) SUSTENABILITATEA PROIECTULUI 20

[4. INFORMAȚII PRIVIND PREGĂTIREA ȘI DEPUNEREA UNUI PROIECT 20](#_heading=h.4f1mdlm)

[4.1](#_heading=h.qsh70q) Formatul Cererii de finanțare 21

[4.2](#_heading=h.3as4poj) Anexele Cererii de finanțare, solicitate la depunere. 21

[5. EVALUAREA ȘI SELECȚIA PROIECTELOR 22](#_heading=h.2u6wntf)

6. CONTRACTAREA ȘI IMPLEMENTAREA PROIECTELOR..........................................................................................23

6.1 Actualizarea documentației tehnico-economice existente.......................................................................................23

6.2 Contractarea proiectelor..........................................................................................................................................23

6.3 Reguli privind implementarea și monitorizarea proiectelor.......................................................................................24

6.4 Documente necesare în etapa de implementare a Contractelor de finanțare...........................................................24

6.5 Mecanisme de gestionare a riscurilor de implementare...........................................................................................24

7. MODIFICAREA GHIDULUI SPECIFIC .........................................................................................................................25

8. TRANSPARENȚĂ ........................................................................................................................................................25

9. PREVENIREA NEREGULILOR GRAVE, A DUBLEI FINANȚĂRI .................................................................................25

10. RESPECTAREA PRINCIPIULUI „DE A NU PREJUDICIA ÎN MOD SEMNIFICATIV (DNSH)” ....................................25

11. BENEFICIARUL REAL AL FONDURILOR PNRR ......................................................................................................26 12. CONTRIBUȚIA INVESTIȚIEI LA OBIECTIVELE ASUMATE PENTRU REALIZAREA INDICATORILOR DIN DOMENIUL CLIMEI ȘI DIN DOMENIUL DIGITAL............................................................................................................26

13[. ANEXE .................................................26](#_heading=h.19c6y18)

**CONTEXTUL APELULUI**

În România, zonele marginalizate necesită intervenții rapide, atât prin programe de reabilitare a infrastructurii existente, prin construcție de noi infrastructuri, amenajări de spații publice, cât și prin îmbunătățirea accesului la servicii publice de bază, în mod deosebit de sănătate și educație.

În acest context, prezenta investiție vine în sprijinul zonelor marginalizate, precum și al celor care prezintă declin demografic, pentru a contribui la dezvoltarea bazei materiale educaționale, precum și a serviciilor aferente. Astfel, pentru a aborda provocările legate de declinul demografic din perspectivă educațională și având în vedere numărul restrâns de elevi în unitățile de învățământ de dimensiuni mici, majoritatea situate în zone rurale, este necesară îmbunătățirea infrastructurii școlare, inclusiv prin **organizarea unor consorții școlare moderne**, care să sprijine mai multe unități administrativ-teritoriale rurale asociate să ofere un proces educațional calitativ elevilor din comunitățile lor și, totodată, să își eficientizeze propriile investiții în educație din bugetele locale.

Din cauza disparităților la scală largă în ceea ce privește accesul la educație de calitate, părăsirea timpurie a școlii este ridicată îndeosebi în zonele rurale. Rezultatele în ceea ce privește învățarea elevilor din medii defavorizate și zone rurale sunt semnificativ mai scăzute decât media națională, astfel încât este necesară o pilotare a unor consorții școlare moderne, care să îmbunătățească masiv calitatea procesului educațional și care, ulterior, poate fi extinsă la nivel național.

Prin dezvoltarea de consorții școlare moderne se urmărește dezvoltarea unei infrastructuri educaționale performante, care să cuprindă săli de curs, laboratoare, cabinete școlare, ateliere de practică, spații de luat masa, spații de lectură etc. pentru elevii din localități apropiate. Pentru dezvoltarea acestei infrastructuri integrate, este necesară cooperarea teritorială la nivel microregional, aceasta reprezentând și unul dintre pilonii principali de acțiune prin care se asigură o dezvoltare durabilă și echilibrată la nivelul unei regiuni și prin care se contribuie la construirea unei reale coeziuni teritoriale.

**SCOPUL APELULUI**

Scopul prezentului apel îl reprezintă pilotarea unei rețele de consorții și campusuri școlare rurale, prin acordarea de granturi pentru construirea a minimum trei campusuri școlare rurale integrate, fiecare dintre acestea asigurând infrastructura necesară desfășurării actului educațional pentru minimum 300 de elevii din unitățile administrativ-teritoriale limitrofe.

**TERMENI ȘI DEFINIȚII**

Termenii și definițiile utilizate în prezentul document au următorul înțeles:

1. **Acord de parteneriat pentru implementarea Proiectului** - actul juridic semnat între membrii consorțiului/parteneriatului constituit pentru implementarea Proiectului, întocmit cu respectarea prevederilor [Normelor metodologice](https://legislatie.just.ro/Public/DetaliiDocumentAfis/251669) de aplicare a prevederilor [Ordonanței de urgență a Guvernului nr. 124/2021](https://legislatie.just.ro/Public/DetaliiDocumentAfis/249165), cu modificările și completările ulterioare, privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea [Ordonanței de urgență a Guvernului nr. 155/2020](https://legislatie.just.ro/Public/DetaliiDocumentAfis/248182) privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, aprobate prin HG nr. 209 din 14 februarie 2022, conform Anexei 2 la prezentul Ghid;
2. **Beneficiar al finanțării nerambursabile** – entitățile membre ale consorțiului/parteneriatului căruia i-a fost aprobată cererea de finanțare depusă în cadrul Programului și care au încheiat contract de finanțare cu Ministerul Educației;
3. **Campus -** campus construit și destinat desfășurării activității didactice și practice cu elevii din mediul rural, dotat cu ateliere și laboratoare, spații pentru activități de tip after-school, săli și terenuri de sport, facilități pentru desfășurarea activităților non-formale, bucătărie și facilități de cazare pentru elevi, precum și facilități pentru cadrele didactice etc.
4. **Cerere de finanțare** - formularul completat și transmis de către entitățile care alcătuiesc consorțiul/parteneriatul, în vederea obținerii finanțării în cadrul prezentului apel, conform Anexei 1 la prezentul Ghid;
5. **Contract de finanțare** – actul juridic supus regulilor de drept public semnat de Ministerul Educației, în calitate de coordonator de reforme și/sau investiții responsabil pentru Componenta C15: Educație a PNRR, pe de o parte, precum și de beneficiarul finanțării, a cărui cerere de finanțare a fost aprobată, și al cărei model se regăsește anexat la prezentul Ghid;
6. **Proiect** – proiectul finanțat prin PNRR/Pilonul VI. Politici pentru noua generație\Componenta C15: Educație/Reforma 6. Actualizarea cadrului legislativ pentru a asigura standarde ecologice de proiectare, construcție și dotare în sistemul de învățământ preuniversitar/Investiția 12: Schema de granturi pentru consorții școlare rurale.

**ACRONIME**

În cuprinsul prezentului ghid sunt utilizate următoarele acronime:

* 1. **CDL** – curriculumul în dezvoltare locală,
	2. **CDEOS** – curriculumul la decizia elevului din oferta școlii,
	3. **CE** – Consiliul European,
	4. **CSR** – consorții școlare rurale,
	5. **DNSH** – principiul „Do No Significant Harm” (”de a nu prejudicia în mod semnificativ”),
	6. **ETS** – European Trading System,
	7. **GAL** - Grup de acțiune locală,
	8. **HG** – hotărâre a Guvernului,
	9. **ISCED** – clasificare internațională standard a educației,
	10. **ÎPT** – învățământ profesional și tehnic,
	11. **HCL** – Hotărâre de Consiliu Local,
	12. **ME** – Ministerul Educației,
	13. **MIPE** – Ministerul Investițiilor și Proiectelor Europene,
	14. **MIV** – Manualul de Identitate Vizuală
	15. **NZEB** – Casa cu consum de energie aproape zero (nZEB = nearly Zero-Energy Building),
	16. **OCPI** – Oficiul de Cadastru și Publicitate Imobiliară,
	17. **OME** – Ordin al ministrului educației,
	18. **OUG** – ordonanță de urgență a Guvernului,
	19. **PNRR** – Planului Național de Redresare și Reziliență,
	20. **SF** – studiu de fezabilitate,
	21. **TVA** – taxă pe valoare adăugată,
	22. **UAT** – unitate administrativ-teritorială,
	23. **UE** – Uniunea Europeană.

**BAZA LEGALĂ**

* Ordonanța de urgență a Guvernului nr. 134/2021 pentru aprobarea Acordului de împrumut (Mecanismul de redresare și reziliență) dintre Comisia Europeană și România, semnat la București la 26 noiembrie 2021 și la Bruxelles la 15 decembrie 2021, aprobată prin Legea nr. 114/2021;
* OUG 70/2022 privind prevenirea, verificarea și constatarea neregulilor/dublei finanțări, a neregulilor grave apărute în obținerea și utilizarea fondurilor externe nerambursabile/rambursabile alocate României prin Mecanismul de redresare și reziliență și/sau a fondurilor publice naționale aferente acestora și recuperarea creanțelor rezultate,
* Legea nr. 178/2022 pentru aprobarea Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență,
* Hotărârea nr. 209/2022 pentru aprobarea [Normelor metodologice](https://legislatie.just.ro/Public/DetaliiDocumentAfis/251669) de aplicare a prevederilor [Ordonanței de urgență a Guvernului nr. 124/2021](https://legislatie.just.ro/Public/DetaliiDocumentAfis/249165),
* Ordonanţa de urgenţă nr. 76/2023 pentru modificarea şi completarea Ordonanţei de urgenţă a Guvernului nr. 124/2021 privind stabilirea cadrului instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă,
* Hotărârea nr. 1235/2022 privind aprobarea distribuției bugetului aferent reformelor și investițiilor finanțate prin Planul național de redresare și reziliență al României pentru fiecare coordonator de reformă și/sau investiții Formă aplicabilă la zi, 11 ianuarie 2023. Distribuirea bugetului aferent reformelor și investițiilor finanțate prin Planul național de redresare și reziliență al României pentru fiecare coordonator de reformă și/sau investiții;
* Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări și completări prin Legea nr. 142/2012, cu modificările și completările ulterioare,
* HG nr. 907 din 29 noiembrie 2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice cu modificările și completările ulterioare,
* Legea nr. 10/1995 privind calitatea în construcții, republicată, cu modificările și completările ulterioare,
* Legea 50/1991 privind autorizarea executării lucrărilor de construcții – republicată,
* Ordinul nr. 1203/2022 pentru aprobarea reglementării tehnice "Normativ privind proiectarea, realizarea și exploatarea construcțiilor pentru școli și licee, indicativ NP 010-2022”,
* Ordinul ministrului dezvoltării, lucrărilor publice și administrației nr. 16/2023 pentru aprobarea reglementării tehnice „Metodologie de calcul al performanței energetice a clădirilor, indicativ Mc 001-2022”,
* Ordinul MS nr. 1456/25.08.2020 pentru aprobarea „Normelor de igienă din unitățile pentru ocrotirea, educarea, instruirea, odihnă și recreerea copiilor și tinerilor”,
* Legea Învățământului Preuniversitar nr. 198/2023,
* Ordinul nr. 4142/2022 pentru aprobarea Normativului de dotare minimală pentru clasele V-VIII,
* Legea nr. 500 din 11 iulie 2002 privind finanțele publice, cu modificările și completările ulterioare,
* Legea nr. 273 din 29 iunie 2006 privind finanțele publice locale, cu modificările și completările ulterioare,
* Legea nr. 287/2009 privind Codul Civil, republicată, cu modificările și completările ulterioare,
* OG nr. 26/2000 cu privire la asociații și fundații, cu modificările și completările ulterioare,
* OUG. nr. 57/2019 privind Codul Administrativ, cu modificările și completările ulterioare,
* Instrucțiunile MIPE, pentru Contractele de finanțare semnate după data publicării acestor instrucțiuni, aplicabile conform legii,
* Legislația aplicabilă în vigoare la data semnării Contractului de finanțare.

**1. INFORMAȚII DESPRE APEL**

Obiectivul general al PNRR este dezvoltarea României prin implementarea unor programe și proiecte esențiale, care să sprijine reziliența, nivelul de pregătire pentru situații de criză, capacitatea de adaptare și potențialul de creștere, prin reforme majore și investiții cheie cu fonduri din Mecanismul de Redresare și Reziliență. Date generale privind Programul Național de Redresare și Reziliență se regăsesc la adresa <https://mfe.gov.ro/pnrr/>.

**1.1 Pilonul, componenta, obiectivul**

Prezentul *Apel* corespunde **Pilonului VI:** Politici pentru noua generație, **Componenta C15**: Educație, **Reforma 6.** Actualizarea cadrului legislativ pentru a asigura standarde ecologice de proiectare, construcție și dotare în sistemul de învățământ preuniversitar, **Investiția 12:** Schema de granturi pentru consorții școlare rurale, **Ținta 493**: Finalizarea lucrărilor de construcție și dotare a 3 consorții școlare rurale.

Pilonul VI: *Politici pentru noua generație* vizează combaterea accesului limitat la educație, înainte și după învățământul obligatoriu, în special în ceea ce privește educația timpurie, crearea unei infrastructuri de calitate, a unui sistem de educație echitabil și a unor servicii esențiale privind oferta educațională, atât în mediul urban, cât și în mediul rural fiind necesare în creșterea calității vieții generațiilor viitoare.

Componenta C15: *Educație* abordează creșterea capacității de reziliență a sistemului educațional prin modernizarea infrastructurii educaționale și a dotării aferente, în corelare cu nevoile prezente și viitoare ale pieței forței de muncă, în vederea asigurării participării la un proces educațional de calitate, modern și incluziv. În cadrul componentei sunt prevăzute optsprezece investiții susținute de șapte reforme, menite să sprijine investițiile.

În cadrul Reformei R6. Actualizarea cadrului legislativ pentru a asigura standarde ecologice de proiectare, construcție și dotare în sistemul de învățământ preuniversitar, Ministerul Dezvoltării, Lucrărilor Publice și Administrației (MDLPA) a emis Ordinul MDLPA nr. 1203/2022 pentru aprobarea reglementării tehnice "Normativ privind proiectarea, realizarea și exploatarea construcțiilor pentru școli și licee, indicativ NP 010-2022”, precum și Ordinul nr. 16/ 2023 pentru aprobarea reglementării tehnice „Metodologie de calcul al performanței energetice a clădirilor, indicativ Mc 001-2022”.

În cadrul investiției 12: Sprijin pentru consorții școlare rurale, se are în vedere crearea a minimum trei consorții școlare rurale pentru a consolida mediul educațional rural prin asigurarea unor condiții optime de predare, asigurând totodată respectarea principiului echității sociale.

**1.2 Obiectivul apelului**

Obiectivul Investiței 12 îl constituie creșterea accesului elevilor la educație de calitate, prin intermediul unor consorții școlare rurale moderne, care să consolideze mediul educațional rural.

**1.3 Tipul apelului de proiecte, durata, modalitatea și perioada de depunere a propunerilor de proiecte**

Apelul de proiecte este unul de tip **competitiv**, cu **termen limită de depunere**. **Finanțarea se alocă în funcție de punctajul obținut, în limita bugetului disponibil.**

În cadrul prezentului apel, **proiectele se depun exclusiv online**, prin platforma electronică dedicată PNRR, disponibilă la adresa **https://proiecte.pnrr.gov.ro/#/home**, conform următorului **calendar**:

| **Nr. crt.** | **Activități** | **Data/ora/perioada** |
| --- | --- | --- |
| 1. | **Depunere de proiecte**  |  |
| 2. | **Etapa I.**Verificarea eligibilitățiidosarelor, inclusiv solicitare/răspuns clarificări | Evaluarea eligibilității dosarelor (conform grilei din Anexa 14 la prezentul Ghid) | 23.10.2023-20.01.2023 |
| Publicarea listei intermediare a dosarelor admise/respinse |  |
| Depunere contestații |  |
| Soluționarea eventualelor contestații |  |
| 3. | **Publicarea listei finale (etapa I)** |  |
| 4. | **Etapa II.** Evaluarea calitativă a proiectelor, inclusiv solicitare/răspuns clarificări  | Evaluarea calitativă a proiectelor(conform grilei din Anexa 15 la prezentul Ghid) |  |
| Publicarea rezultatelor evaluării proiectelor (punctajelor) |  |
| Depunere contestații |  |
| Soluționarea eventualelor contestații |  |
| 5. | **Publicarea listei proiectelor admise pentru finanțare**  |  |
| 6. | **Transmitere notificări**  |  |
| 7. | **Contractare**  |  |

**Implementarea integrală a investițiilor finanțate din PNRR prin prezentul apel va fi finalizată, cel mai târziu, până la data de 30 iunie 2026**, conform calendarului stabilit în Decizia de punere în aplicare a Consiliului de aprobare a evaluării planului de redresare și reziliență al României din 3 noiembrie 2021 (CID).

**1.4 Activitățile eligibile**

În cadrul acestui apel vor fi susținute mai multe tipuri majore de investiții integrate care să sprijine îndeplinirea țintei 493 din PNRR, menționată anterior, astfel:

* asigurarea infrastructurii necesare pentru dezvoltarea consorțiilor și campusurilor școlare rurale,
* dotarea cu mobilier, materiale didactice și echipamente digitale a clădirilor nou construite, inclusiv dotarea cu microbuze pentru transportul elevilor.

Fiecare consorțiu școlar rural va primi un grant pentru dezvoltarea infrastructurii campusurilor școlare. Se va urmări construirea de noi clădiri eficiente din punct de vedere energetic. Acestea vor reprezenta infrastructura școlară necesară pentru asigurarea calității procesului educațional, constând în spații de învățământ cu o capacitate între de minimum 300 de locuri, inclusiv spații pentru activități de tip after-school, săli și terenuri de sport, spații pentru ateliere de practică, laboratoare, spații pentru desfășurarea activităților nonformale, bucătărie și spații de cazare pentru elevi, în funcție de infrastructura educațională necesară.

Clădirile nou construite vor respecta solicitarea privind necesarul de energie primară **cu cel puțin 20% mai mic** decât cerința pentru clădirile al căror consum de energie este aproape egal cu zero (NZEB), ceea ce se va asigura prin certificate de performanță energetică.

Activitățile eligibile din cadrul apelului vizează:

1. proiectare și asistență tehnică,
2. construirea de clădiri noi eficiente energetic,
3. lucrări pentru amenajarea terenului,
4. dotarea obiectivului de investiții nou realizat,
5. asigurarea utilităților necesare obiectivului de investiții nou realizat.
6. asigurarea transportului elevilor, inclusiv prin achiziționarea de microbuze destinate acestora;

Astfel, în vederea asigurării calității procesului educațional, infrastructura nou construită a consorțiilor școlare rurale poate cuprinde, în vederea operaționalizării unor campusuri moderne, următoarele:

1. săli de curs;
2. laboratoare: de informatică, de științe, multidisciplinare;
3. cabinete școlare, cabinete pe discipline, cabinete de asistență psihopedagogică/de logopedie etc.
4. ateliere de practică;
5. spații pentru activități de tip after-school/extracurriculare;

1. vestiare/spații de depozitare;
2. săli și terenuri de sport;
3. săli de lectură/bibliotecă;

1. spații de cazare și/sau microbuze destinate transportului elevilor;
2. spații pentru luat masa/cantine și bucătărie;
3. spații pentru activități recreative;
4. grupuri sanitare conforme;

În ceea ce privește dotarea noilor campusuri școlare rurale, vor fi asigurate cel puțin următoarele:

1. dotarea cu materiale, echipamente și mobilier pentru toate spațiile destinate actului educațional, precum și a celorlaltor spații, așa cum au fost mai sus menționate;
2. dotarea cu echipamente IT pentru fiecare sală de clasă, conform Ordinului ME nr. 6416/2022 pentru modificarea OM 3497/2022 pentru aprobarea standardelor de echipare a unităților de învățământ preuniversitar cu echipamente tehnologice;
3. dotarea cu aparate, truse de laborator, echipamente și mobilier a laboratoarelor de științe/multidisciplinare
4. asigurarea de facilități pentru desfășurarea activităților after-school/extracurriculare;
5. asigurarea facilităților pentru cazare și cantină a elevilor;
6. transportul elevilor în

În vederea atingerii obiectivului prezentului apel, vor fi finanțate activitățile prin care vor fi construite/reabilitate unitățile de învățământ, beneficiarul grantului propunându-și cel puțin următoarele:

1. respectarea obiectivului privind necesarul de energie primară care să asigure certificare de performanță energetică, pentru clădirile nou-construite, respectiv necesarul de energie primară cu cel puțin 20 % mai mic decât cerința pentru clădirile al căror consum de energie este aproape egal cu zero conform orientărilor naționale;
2. activități de colectare selectivă.

Achizițiile vor fi realizate, obligatoriu, în baza activităților eligibile și pe baza standardelor de dotare minimală cu materiale didactice și a standardelor de echipare a școlilor cu resurse digitale, care vor fi fundamentul caietelor de sarcini pentru lansarea procedurilor de achiziție publică, respectiv prevederile:

1. Ordinului ME nr. 4142/2022 privind aprobarea normativului de dotare minimală pentru clasele V—VIII;
2. Ordinului ME nr. 4143/2022 pentru aprobarea Standardelor privind materialele de predare-învățare în educația timpurie și a Normativului de dotare minimală pentru serviciile de educație timpurie a copiilor de la naștere la 6 ani;
3. Ordinului ME nr. 4144/2022 privind aprobarea Normativului de dotare minimală pentru învățământul primar;
4. Ordinului ME nr. 3497/30.03.2022 pentru aprobarea standardelor de echipare a unităților de învățământ preuniversitar cu echipamente tehnologice;
5. Ordinului ME nr. 6416/2022 pentru modificarea OM 3497/2022 pentru aprobarea standardelor de echipare a unităților de învățământ preuniversitar cu echipamente tehnologice;
6. Ordinului MS nr. 1456/25.08.2020 pentru aprobarea Normelor de igienă din unitățile pentru ocrotirea, educarea, instruirea, odihna și recreerea copiilor și tinerilor.

**1.5 Solicitanți eligibili**

Solicitanții eligibili ai prezentului apel de proiecte sunt grupurile de acțiune locală (GAL) sau asocierile de grupuri de acțiune locală (asocieri de GAL-uri), precum și alte forme de asociere ale unităților administrativ-teritoriale (UAT), în conformitate cu art. 89 din OUG nr. 57/2019.

Solicitantul, GAL-ul sau asociațiile de GAL-uri nou înființate sau deja înființate conform abordării privind Dezvoltarea Locală plasată sub Responsabilitatea Comunității în România, pentru perioada de programare 2014-2020, precum și celelalte forme de asociere ale unităților administrativ-teritoriale au obligația să transmită, la momentul depunerii cererii de finanțare, documente care dovedesc că acestea sunt organizate juridic în conformitate cu prevederile OUG nr. 26/2000, cu modificările și completările ulterioare, respectiv ale OUG nr. 57/2019, pentru a putea primi finanțare în cadrul prezentului apel.

Autorităţile/Instituţiile finanţate din fonduri publice, în calitate de lider al parteneriatului au obligaţia de a face publică intenţia de a stabili un parteneriat cu entităţi private în vederea implementării unui proiect finanţat din fonduri europene, menţionând, totodată, principalele activităţi ale proiectului, bugetul, precum şi condiţiile minime pe care trebuie să le îndeplinească partenerii.

Alegerea operatorilor economici privați parteneri în cadrul GAL-lului trebuie făcută printr-o procedură de selecție transparentă a acestora, conform HG 209/2022, de către entitatea publică care are calitatea de lider al parteneriatului.

Procedura privind alegerea partenerilor din sectorul privat, prevăzută la art. 28 alin. (1) din Ordonanţa de urgenţă a Guvernului nr. 124/2021, se consideră îndeplinită numai dacă liderul face dovada că în selecţia partenerului/partenerilor a respectat următoarele condiţii:

1. a selectat una sau mai multe dintre entităţile private care au răspuns anunţului public cel puţin în baza criteriilor transparenţă, tratament egal, nediscriminare şi utilizarea eficientă a fondurilor publice;
2. organizaţia/organizaţiile selectate are/au domenii de activitate în concordanţă cu obiectivele specifice ale proiectului.

În cadrul apelului, fiecare solicitant poate depune **un singur proiect** prin care să obțină finanțare atât pentru construirea infrastructurii necesare pentru consorțiile școlare rurale, cât și pentru dotarea infrastructurii construite și operaționalizarea campusurilor școlare rurale.

**1.6 Condiții de eligibilitate pentru solicitanți:**

1. demonstrează declinul demografic al microregiunii pe o perioadă de minimum 7 ani;
2. prezintă un angajament scris al autorităților publice locale responsabile cu zona vizată (anexa 12 la prezentul Ghid);
3. acordul de parteneriat este și parte integrantă a contractului de finanţare încheiat și va cuprinde obligatoriu informațiile precizate la art. 24, alin. (4) din OUG 124/ 2021, cu modificările și completările ulterioare);
4. demonstrează dreptul de proprietate publică, conform legii în vigoare, asupra unui teren de minimum 8000 m2, compact sau fragmentat, pentru construcția noii infrastructuri finanțată prin PNRR, din domeniul public al solicitantului. Aceste documente vor fi însoțite de un Tabel centralizator asupra numerelor cadastrale, obiectivele asupra cărora se realizează investiția precum și suprafețele aferente, în cazul în care investiția vizează mai mult de un număr cadastral. Înscrierea dreptului de proprietate, astfel cum este solicitat ca o condiție de eligibilitate, trebuie să fie definitivă. În cazul administrării, se face referire la dreptul de administrare, ca drept real, aferent proprietății, prevăzut de articolul 866 și următoarele din Legea nr. 287/2009 privind Codul Civil, republicată, cu modificările și completările ulterioare.

Pentru dovedirea dreptului de proprietate publică asupra terenului din domeniul public al solicitantului, la momentul depunerii Cererii de finanțare, se vor prezenta următoarele documente, în mod obligatoriu:

1. Extras din Inventarul centralizat al bunurilor care alcătuiesc domeniul public al localitătii/județului;
2. Înregistrarea terenurilor în registre, prin extras de carte funciară din care să rezulte intabularea precum și încheierea. Extrasele de carte funciară nu trebuie să fi fost emise cu mai mult de 30 de zile calendaristice înainte de data depunerii acestora;
3. Plan de amplasament vizat de OCPI pentru terenurile pe care se propune a se realiza investiția în cadrul proiectului, plan în care să fie evidențiate inclusiv numerele cadastrale;
4. HCL privind disponibilitatea terenului.

Din documentele privind drepturile de administrare asupra terenului trebuie să reiasă faptul că dreptul respectiv este menținut pe toată perioada de sustenabilitate a investiției, respectiv minim 15 ani de la data semnării contractului de finanțare.

Entitățile din cadrul Consorțiului, care sunt beneficiare și a altor granturi din PNRR sau din alte programe operaționale, nu pot finanța aceleași activități/achiziții de echipamente din investiții/granturi diferite.

**1.7 Eligibilitatea grupului țintă**

În cadrul prezentului apel, grupul țintă cuprinde:

1. Elevii înscriși/care vor fi înscriși în cadrul consorțiilor școlare rurale;
2. Personalul didactic și personal didactic auxiliar din unitățile de învățământ aferente UAT-urilor incluse în consorții.

**1.8 Alocarea financiară a apelului de proiecte**

Alocarea financiară totală a apelului de proiecte este de **29, 97 mil. de euro**, valoare eligibilă PNRR, fără TVA.

Valoarea maximă eligibilă nerambursabilă a unui proiect este de 7,5 mil. de euro, fără TVA. Valoarea totală a Contractului de Finanțare poate depăși valoarea asistenței financiare nerambursabile, în funcție de cuantumul sumei puse la dispoziție de Consorțiu, pentru derularea activităților proiectului, diferență suportată în întregime de Beneficiar.

**1.9 Indicatorii apelului de proiecte**

Toți indicatorii de rezultat sunt obligatorii, valorile minime ale acestora regăsesc în tabelul de mai jos:

|  |  |
| --- | --- |
| **Denumirea indicatorului de rezultat** | **Valorile minime ale indicatorilor/campus, măsurate la sfârșitul implementării proiectului** |
| **Campus școlar rural** pe o suprafață minimă de 8000 m2 (construcție și dotare, conform activităților eligibile)**Nr. de săli dedicate desfășurării activității didactice** care pot fi folosite simultan (săli de clasă, laboratoare de informatică, de științe, multidisciplinare, cabinete pe discipline, de asistență psihopedagogică, ateliere de practică etc.);**Nr. de spații dedicate activităților de tip after-school/extracurriculare****Nr. de spații de recreere și spații de lectură****Nr. de spații pentru luat masa/cantine****Nr. de spații de cazare și/sau de microbuze școlare destinate transportului elevilor (dacă este cazul)** | 1min. 18….….….… |
| Capacitatea de locuri în campus(pentru elevi și cadrele didactice) - minimum 300 | … |

Pentru toți indicatorii este necesară corelarea cu dinamica efectivelor de elevi înscriși/care sunt vizați pentru a fi înscriși (descrierea capacității campusului, respectiv numărul de elevi/clasă, în conformitate cu Legea Învățământului Preuniversitar nr. 198/2023.

Conform Regulamentului delegat (UE) 2021/2106 este necesară mențiunea referitoare la indicatorii comuni legați de sprijinul acordat prin Mecanismul de redresare și reziliență, și anume: numărul maxim de locuri în structurile de educație și îngrijire a copiilor preșcolari noi sau modernizate (ISCED 0-6) datorită sprijinului acordat prin măsuri în cadrul mecanismului se calculează în conformitate cu legislația națională, dar nu include profesorii, părinții, personalul auxiliar sau orice alte persoane care pot utiliza, de asemenea, sala de clasă. Numărul elevilor înscriși în cadrul campusului (elevi înscriși la nivelul întregului proiect, indiferent de nivelul de învățământ în care sunt înmatriculați la data finalizării proiectului).

**2. ELIGIBILITATEA CHELTUIELILOR**

În cadrul apelului vor fi finanțate proiectele depuse de solicitanții eligibili anterior menționați, în conformitate cu legislația specifică aplicabilă.

**2.1 Condiții generale de eligibilitate a cheltuielilor**

Solicitantul trebuie să facă dovada că nu are obligații de plată la bugetul de stat.

Bugetul fiecărui proiect va fi, obligatoriu, structurat pe tipuri de cheltuieli, aceasta fiind o condiție de eligibilitate.

În bugetul proiectului, trebuie prevăzute valori estimate fără TVA, aceasta nefiind cheltuială eligibilă din PNRR. În cazul proiectelor depuse în cadrul PNRR, valoarea TVA aferentă cheltuielilor eligibile va fi suportată de la bugetul de stat, din bugetul coordonatorului de reforme și/sau investiții pentru Componenta 15 – Educație, în conformitate cu legislația în vigoare.

Cheltuielile sunt considerate eligibile dacă îndeplinesc următoarele condiții:

* să fie necesare pentru realizarea proiectului și să fie în conformitate cu tipurile de cheltuieli prevăzute la punctul 2.2;
* să fie rezonabile și necesare realizării operațiunii și să conducă la atingerea țintei;
* să fie cuprinse în bugetul proiectului;
* să fie angajate și plătite, în condițiile legii, după data de 1 februarie 2020 și până pe data de finalizare a proiectului,

 doar dacă se face dovada că sunt realizate în vederea atingerii obiectivelor proiectului;

* să fie însoțite de facturi emise în conformitate cu prevederile legislației naționale sau de alte documente contabile cu

 valoare probatorie echivalentă facturilor, pe baza cărora cheltuielile să poată fi auditate și identificate;

* să respecte prevederile legislației comunitare și naționale aplicabile, inclusiv în ceea ce privește regimul achizițiilor

 publice, prin respectarea legislației în vigoare;

* să fie înregistrate în contabilitatea beneficiarului, cu respectarea prevederilor aplicabile;
* să fie în conformitate cu contractul de finanțare, încheiat între ME și consorțiu;
* să fie însoțite de documente justificative;
* să nu fi făcut obiectul altor finanțări publice, în condițiile legii.

Cheltuielile neeligibile vor fi suportate integral de către beneficiar.

Responsabilitatea și răspunderea pentru gestiunea financiară a grantului revin în întregime beneficiarului, conform prevederilor legale în vigoare și contractului de finanțare.

Cheltuielile de management/implementare proiect reprezintă contribuția proprie a fiecărui partener.

Achiziția de echipamente va include și serviciile aferente precum: asigurare, servicii de instalare, punere în funcțiune, instruirea aferentă și mentenanța pe perioada proiectului. Echipamentele achiziționate în cadrul proiectului vor fi utilizate exclusiv pentru activitățile cu elevii. Nu sunt eligibile echipamentele digitale destinate numai activităților administrative ale membrilor consorțiului.

În cazul în care entitatea desfășoară atât activități neeconomice, cât și economice, finanțarea publică va intra sub incidența normelor privind ajutorul de stat numai în măsura în care acoperă costurile legate de activitățile economice în cauză. Prin urmare, se va impune obligația ca beneficiarul să organizeze contabilitate separată a acestor tipuri de activități, astfel încât finanțarea publică să fie acordată numai pentru activitățile neeconomice și să nu existe subvenționare încrucișată a activităților economice. Prin contractul-cadru de achiziții membrii consorțiului vor fi obligați sa le utilizeze exclusiv pentru activități neeconomice.

**2.2. Tipuri de cheltuieli eligibile în cadrul apelului**

Bugetul fiecărui proiect va fi, obligatoriu, structurat pe tipuri de cheltuieli, respectând următoarele criterii:

1. Sumele destinate diferitelor tipuri de cheltuieli sunt transferabile între liniile bugetului într-o marjă de maximum 20%;
2. În bugetul proiectului, trebuie prevăzute valori estimate fără TVA drept cheltuială eligibilă din PNRR;
3. TVA-ul aferent cheltuielilor eligibile se rambursează de la bugetul de stat, din bugetul coordonatorului de reforme și/sau investiții pentru Componenta 15: Educație;
4. Termenul de finalizare a investiției, corelat cu ținta PNRR stabilită la nivel național – 30 iunie 2026 (T2 2026).

Cererile de finanțare se vor completa cu valorile eligibile ale proiectelor, exprimate în lei, luând în considerare cursul RON/EUR utilizat în cadrul prezentului apelul de proiecte, respectiv cursul InfoEuro din luna septembrie 2023 (1 EUR = 4.942 RON), iar același curs va fi utilizat și la semnarea contractelor de finanțare;

|  |  |
| --- | --- |
| **CATEGORII DE CHELTUIELI PENTRU COMPONENTA DE INFRASTRUCTURĂ - CONSTRUCȚII NOI (maximum 70% din valoarea totală a proiectului)** | **TIPURI DE CHELTUIELI ELIGIBILE****(cu titlu de exemplu, în această categorie pot intra și alte cheltuieli similare)** |
| 1. ***LUCRĂRI DE EXECUȚIE***
 |
| 1. Lucrări de construcții de baza/propriu-zise, altele decât cele privind eficientizarea energetica; Clădirile nou-construite vor respecta obiectivul privind necesarul de energie primară cu cel puțin 20 % mai mic decât cerința pentru clădirile al căror consum de energie este aproape egal cu zero.(NZEB)
 | Lucrări de construcții (arhitectură și rezistență) și instalații aferente construcțiilor pentru clădiri noi; Lucrări conexe celorlalte categorii de lucrări. (NZEB) |
| 1. Realizare a izolației termice a anvelopei clădirii, a șarpantelor și învelitorilor, precum și a altor elemente de anvelopă care închid spațiul climatizat al clădirii;
 | Fațade parte vitrată; Fațade parte opacă;Hidro-termoizolații terase;Acoperișuri (inclusiv cheltuieli cu structura de rezistentă a șartanpei);Poduri; Tavane subsol.  |
| 1. Realizarea instalațiilor pentru prepararea, distribuția și utilizarea agentului termic pentru încălzire și a apei calde de consum, a sistemelor de ventilare și climatizare, a sistemelor de ventilare mecanică cu recuperarea căldurii, inclusiv sisteme de răcire pasivă, precum și achiziționarea și instalarea echipamentelor aferente și racordarea la sistemele de încălzire centralizată, după caz;
 | Instalații preparare a.c.m. (panouri solare, boilere); Instalații distribuție a.c.m. (inclusiv instalarea de baterii cu fotocelulă);Instalații preparare agent termic încălzire (centrale termice, sau racordarea la sisteme centralizate); Instalații încălzire (distribuție agent termic și corpuri de încălzire);Instalații de ventilare mecanică și filtrare a aerului (c.t.a.-uri și recuperatoare de căldură); Instalare tubulatură pentru ventilație, izolată și neizolată;Instalații climatizare (aer condiționat și chillere).Instalatii de alimentare cu apa potabila si canalizare  |
| 1. Utilizarea surselor regenerabile de energie;
 | Montare panouri fotovoltaice; Montare panouri solare;Instalare pompe de căldură;Instalare turbine eoliene. |
| 1. Implementarea sistemelor de management energetic având ca scop îmbunătățirea eficienței energetice și monitorizarea consumurilor de energie (de exemplu, achiziționarea, instalarea, întreținerea și exploatarea sistemelor inteligente pentru gestionarea și monitorizarea oricărui tip de energie pentru asigurarea condițiilor de confort interior);
 | Instalare sisteme de management energetic (sisteme B.M.S.). |
| 1. Montarea corpurilor de iluminat fluorescent și incandescent cu corpuri de iluminat cu eficiență energetică ridicată și durată mare de viață, tehnologie LED, cu respectarea normelor și reglementărilor tehnice;
 | Corpuri de iluminat cu tehnologie LED (inclusiv dimabile și/sau cu reglarea temperaturii de culoare CCT). |
| 1. Optimizarea calității aerului interior prin ventilație mecanică cu unități individuale sau centralizată, după caz, cu recuperare de energie termică pentru asigurarea necesarului de aer proaspăt și a nivelului de umiditate, care să asigure starea de sănătate a utilizatorilor în spațiile în care își desfășoară activitatea;
 | Instalații de ventilare mecanică și filtrare a aerului (c.t.a.-uri și recuperatoare de căldură). |
| 1. Facilități pentru colectarea selectivă a deșeurilor
 | Lucrări pentru colectarea selectivă a deșeurilor. |
| 1. Alte categorii de cheltuieli
 | Instalare de sisteme de avertizare în caz de cutremur;Instalare de sisteme de avertizare în caz de incendiu;Instalare de sisteme de stingere a incendiilor (hidranți interiori și/sau exteriori, sprinklere, drencere, grupuri de pompare/ridicare a presiunii, rezervoare de apă);Instalare de sisteme de filtroventilație la adăposturile A.L.A;Măsuri și cerințe I.S.U. (uși rezistente la foc, amenajare căi de evacuare și scări exterioare, rampe și grupuri sanitare pentru persoane cu dizabilități, tâmplării interioare corespunzătoare, sisteme și dispozitive pentru deschiderea/închiderea automată a ușilor și ferestrelor în caz de incendiu, balustrade de protecție la terase);Instalare generatoare de curent electric;Lucrări pentru amenajări exterioare (trotuare de protecție, alei pietonale, platforme carosabile, spații verzi); |
| 1. Organizarea execuției lucrărilor
 | Lucrări de construcții-montaj pentru organizarea de șantier;Cheltuieli conexe organizării de șantier;Lucrări amenajare teren pentru pregătirea construcției, inclusiv lucrări de demolare. |
| ***II. DOCUMENTAȚII TEHNICE PENTRU PROIECTARE ȘI ASISTENȚĂ TEHNICĂ*** |
| 1. Studii;
 | Studii de teren; Raport privind impactul asupra mediului;Alte studii specifice. |
| 1. Documentații suport și cheltuieli pentru obținerea de avize, acorduri și autorizații;
 | Obținere de avize, acorduri și autorizații, pentru:* obținerea/prelungirea valabilității certificatului de urbanism,
* obținerea/prelungirea valabilității autorizației de construire/desființare,
* obținerea avizelor și acordurilor pentru racorduri și branșamente la rețele publice de apă, canalizare, gaze, termoficare, energie electrică, telefonie etc.,
* obținerea certificatului de nomenclatură stradală și adresă,
* întocmirea documentației, obținerea numărului cadastral provizoriu și înregistrarea terenului în cartea funciară,
* obținerea acordului de mediu,
* obținerea avizului P.S.I.,
* alte avize, acorduri și autorizații.
 |
| 1. Certificarea performanței energetice și auditul energetic al clădirilor;
 |  |
| 1. Proiectare;
 | Tema de proiectare.Studiu de fezabilitate (SF) și deviz general;Documentațiile tehnice necesare în vederea obținerii avizelor/acordurilor/autorizațiilor;Verificarea tehnica de calitate a proiectului tehnic și a detaliilor de execuție;Proiect tehnic și detalii de execuție. |
| 1. Asistență tehnică
 | Asistență tehnică din partea proiectantului;Dirigenție de șantier. |
| 1. Cheltuieli pentru asigurarea utilităților necesare obiectivului
 | Asigurarea utilităților necesare funcționării obiectivului de investiție nou, precum: alimentare cu apă, canalizare, alimentare cu gaze naturale, agent termic, energie electrică, telecomunicații, drumuri de acces, care se execută pe amplasamentul delimitat din punct de vedere juridic, ca aparținând obiectivului de investiție nou construit, precum și cheltuielile aferente racordării la rețelele de utilități;Obținerea autorizatei de construire/desființare aferente lucrărilor de organizare de șantier;Taxe de amplasament;Închirieri semne de circulație;Întreruperea temporară a rețelelor de transport sau distribuție de apă, canalizare, agent termic, energie electrică, gaze naturale, a circulației rutiere, feroviare, navale sau aeriene;Contractele de asistență cu poliția rutieră;Contracte temporare cu furnizorul de energie electrică, cu furnizorul de apă și cu unități de salubrizare;Taxe depozit ecologic;Readucerea terenurilor la starea lor inițială, la terminarea execuției lucrărilor de investiții/intervenții. |
| ***III. CHELTUIELI PENTRU AMENAJĂRI EXTERIOARE***  |
| 1. Lucrări exterioare
 | Amenajare teren de sport;Loc de joacă senzorial;Foișor/pergolă de relaxare în aer liber;Observator astronomic. |

|  |  |
| --- | --- |
| **CATEGORII DE CHELTUIELI PENTRU COMPONENTA DE DOTĂRI - alocarea maximă pentru această componentă nu poate depăși 30% din valoarea totală a proiectului** | **TIPURI DE CHELTUIELI ELIGIBILE****(cu titlu de exemplu, în această categorie pot intra și alte cheltuieli similare)** |
| ***Cheltuielile cu dotările noilor campusuri, astfel:*** |
| 1. Săli de clase (mobilier și echipamente IT)
 | în limita a 8300 euro/sală de clasă; |
| 1. Laboratoare de informatică/de științe/multidisciplinare
 | în limita a 18.000 euro/laborator; |
| 1. Cabinete școlare (inclusiv pe discipline, cabinete de asistență psihopedagogică/de logopedie etc.)
 | în limita a 10.000 euro/cabinet; |
| Ț. Alte dotări, de tip mobilier, echipamente etc. pentru celelalte spații prevăzute la activitățile eligibile (ateliere de practică, spații pentru activități extracurriculare, săli de lectură, săli de sport, spații pentru luat masa/cantine, spații de cazare, inclusiv microbuze destinate transportului școlar etc.) | În limita încadrării în alocarea maximă pentru componenta de dotări; |

|  |
| --- |
| Alte tipuri de cheltuieli necesare implementării proiectului – max. 10% din valoarea totală a proiectului |

**2.3. Tipuri de cheltuieli neeligibile în cadrul apelului**

* cheltuieli cu achiziția de echipamente/bunuri second-hand;
* cheltuieli pentru organizarea procedurilor de achiziții;
* valoarea TVA aferentă cheltuielilor neeligibile;
* cheltuieli financiare, respectiv prime de asigurare, taxe, comisioane, rata și dobânzi aferente creditelor;
* contribuția în natură;
* costuri cu salariile;
* amenzi, penalități cheltuieli de judecată;
* taxa de timbru verde;
* cheltuieli de mentenanță a echipamentelor;
* cheltuieli pentru probe tehnologice, teste și predare la beneficiar;
* dobânzi debitoare;
* costurile pentru operarea investiției în perioada de sustenabilitate a proiectului;
* sumele rezultate din diferențele de curs valutar;
* costuri de amortizare;
* cheltuielile efectuate cu achizițiile în regim de leasing;
* orice alte cheltuieli considerate necesare pentru atingerea obiectivelor proiectului și care nu fac parte din lista de cheltuieli eligibile sunt considerate cheltuieli neeligibile, iar solicitantul se obligă să le suporte din fonduri proprii.

**Solicitantul poate asigura cofinanțarea proiectului, detaliind în cererea de finanțare care este contribuția proprie la valoarea cheltuielilor eligibile, precum și acoperirea cheltuielilor neeligibile ale proiectului ori asigurarea altor sume necesare implementării proiectului.**

**2.4. Ajutorul de stat**

Ținând seama de faptul că, în România, învățământul public este integral finanțat și controlat de stat, acesta nu poate fi considerat o activitate economică și, prin urmare, prezenta măsură, în ceea ce privește aceste entități, nu reprezintă ajutor de stat. Astfel, această investiție nu cade sub incidența ajutorului de stat, întrucât activitatea în aceste campusuri va fi gratuită (finanțată exclusiv surse de stat), iar elevii și/sau părinții nu vor plăti contribuții financiare (taxe de înscriere sau de studii).

Prin urmare, măsura nu intră sub incidența ajutorului de stat, întrucât entitatea (consorțiul) nu va desfășura activități economice, finanțarea acordată având doar scopul de a asigura condiții optime de desfășurare a cursurilor (a se vedea pct. 28 și 29 din Comunicarea Comisiei privind noțiunea de ajutor de stat astfel cum este menționată la articolul 107 alineatul (1) din Tratatul privind funcționarea Uniunii Europene). Infrastructura creată prin sprijin public va fi utilizată strict în scop educațional și nu pentru desfășurarea vreunei activități economice. De asemenea, în condițiile în care este vorba despre consorții școlare la nivel rural (comune aflate în declin demografic), lipsa elementelor de ajutor de stat este dată și de neafectarea comerțului cu statele membre, impactul acestei măsuri fiind cel mult local.

La nivelul furnizorilor de echipamente, pentru a exclude elementele de natura ajutorului de stat, va fi organizată o procedură de licitație transparentă, deschisă, nediscriminatorie, astfel încât să fie plătit prețul pieței.

**3. SUSTENABILITATEA PROIECTULUI**

Sustenabilitatea proiectului reprezintă o condiție de eligibilitate stipulată în contractul de finanțare și vizează completa funcționare a campusului școlar rural nou construit pentru o perioadă de cel puțin 15 ani. În acest sens, Beneficiarul prezentului apel trebuie să prezinte un plan de măsuri privind sustenabilitatea investiției, în care să includă, anticipat, și numărul de elevi vizați a fi înscriși pentru următorii ani.

**4. INFORMAȚII PRIVIND PREGĂTIREA ȘI DEPUNEREA UNUI PROIECT**

**Proiectele se depun exclusiv online**, prin platforma electronică dedicată PNRR [**https://proiecte.pnrr.gov.ro/#/home**](https://proiecte.pnrr.gov.ro/#/home), cu respectarea termenului limită de depunere menționat în secțiunea 1.3.

Informații și indicații cu privire la utilizarea platformei electronice dedicată PNRR pot fi obținute aici: <https://proiecte.pnrr.gov.ro/#/home>.

În etapa de elaborare a Cererii de finanțare este necesară consultarea Manualului de identitate vizuală PNRR, disponibil la următorul link: https://www.edu.ro/sites/default/files/Manual\_Identitate\_Vizuala\_PNRR.pdf.

**În Cererea de finanțare se vor prezenta minimum 3 măsuri de informare, comunicare și publicitate privind operațiunile finanțate prin proiect din Mecanismul de redresare și Reziliență, conform prevederilor Manualului de Identitate Vizuală al PNRR (MIV).**

Înainte de finalizarea cererii de finanțare, solicitantul trebuie să se asigure că toate secțiunile sunt completate și că propunerea de proiect conține documentele prezentate mai jos, semnate electronic și încărcate în platforma electronică dedicată PNRR în format pdf.

**4.1. Formatul Cererii de finanțare**

Cererea de finanțare este compusă din:

* Cererea de finanțare tip - Anexa 1 la prezentul Ghid, ale cărei secțiuni se completează în aplicația electronică (cuprinzând inclusiv proiectul propus pentru finanțare), se descarcă în format predefinit și completat, necesitând doar semnare electronică și încărcare în platforma electronică;
* Anexele la Cererea de finanțare, care reprezintă setul de documente completate sau, după caz, scanate, salvate în format .pdf, semnate digital și încărcate în aplicația electronică.

Pentru transmiterea cererilor de finanțare prin platforma electronică dedicată PNRR, semnătura electronică a reprezentantului legal/ persoanei împuternicite, trebuie să fie certificată în conformitate cu prevederile legale în vigoare.

Notă: Documentele încărcate în aplicația electronică, ca parte din Cererea de finanțare, trebuie să fie lizibile și complete.

Limba utilizată în completarea cererii de finanțare este limba română.

**4.2. Anexele Cererii de finanțare, solicitate la depunere**

Documentele care se vor încărca obligatoriu pe platforma electronică sunt următoarele:

O propunere de proiect completă conține următoarele documente, care vor fi depuse semnate electronic, scanate, în format pdf.:

Anexa 1 - Cererea de finanțare;

Anexa 2 - Declarație pe propria răspundere privind evitarea dublei finanțări;

Anexa 3 - Declarație de angajament pentru colectarea datelor privind beneficiarul real al fondurilor;

Anexa 4 - Declarație de consimțământ privind prelucrarea datelor cu caracter personal;

Anexa 5 - Declarație privind conflictul de interese;

Anexa 6 - Declarație privind respectarea principiului DNSH;

Anexa 7 - Declarația privind eligibilitatea TVA;

Anexa 8 - Mandat de împuternicire pentru semnarea anumitor documente din cererea de finanțare (dacă este cazul);

Anexa 9 - Nota de fundamentare privind necesitatea și oportunitatea investiției;

Anexa 10 - Nota conceptuală (dacă este cazul);

Anexa 11 - Declarația de utilizare a spațiului nou construit;

Anexa 12 - Declarație de angajament;

Anexa 13 - Acord de parteneriat cadru;

Anexelor de mai sus li se vor adăuga și următoarele documente:

* Certificat de atestare fiscală, referitor la obligațiile de piață la bugetul local, precum și la bugetul de stat;
* Documentele statutare ale solicitantului.
* Orice alte documente justificative relevante, cum ar fi, dar fără a ne limita la: Studii de piață pentru justificarea costurilor propuse, documentații tehnico-economice (studii de fezabilitate, proiecte tehnice etc.), avize și acorduri cu privire la investiție existente (dacă există elaborate anterior depunerii Cererii de finanțare) ș.a.

**Lipsa unuia dintre documentele anterior menționate sau completarea sa neconformă, ulterior etapei de solicitare a clarificărilor, atrage respingerea cererii de finanțare.** **DOAR PROPUNERILE DE PROIECTE COMPLETE ȘI CONFORME VOR FI ACCEPTATE ÎN ETAPA DE EVALUARE CALITATIVĂ.**

**5. EVALUAREA ȘI SELECȚIA PROIECTELOR**

Scopul procesului de evaluare vizează determinarea calității proiectelor depuse în vederea finanțării acestora. În procesul de evaluare se va prioritiza pilotarea unui consorțiu școlar rural/regiune de dezvoltare.

a) Evaluarea proiectelor

Evaluarea proiectelor se va realiza în 2 etape:

I. Evaluarea eligibilității solicitanților și proiectelor;

I.1. Publicare liste inițiale cu solicitanții acceptați/solicitanții respinși cu termen pentru eventuale contestații, soluționarea eventualelor contestații.

I.2. Publicare listă solicitanți acceptați/solicitanți respinși în etapa I

II. Evaluarea calitativă a proiectelor;

II.1. Publicare liste inițiale cu solicitanți acceptați/solicitanți respinși cu termen pentru eventuale contestații, soluționarea eventualelor contestații

II.2. Publicare listă finală solicitanți acceptați/solicitanți respinși în etapa II

Pentru fiecare proiect se vor completa două grile de evaluare:

⇒ Grila de evaluare a eligibilității solicitantului și a proiectului, prin verificarea îndeplinirii criteriilor de eligibilitate ale solicitantului și ale proiectului, în conformitate cu prevederile prezentului Ghid (Anexa 14 la prezentul Ghid);

⇒ Grila de evaluare calitativă a proiectului, prin acordarea de punctaje între 0 și valoarea maximă aferentă criteriului, însoțite de comentarii justificative (Anexa 15 la prezentul Ghid).

Cererea de finanțare va fi depusă și va fi verificată din punctul de vedere al conformității administrative, al eligibilității, precum și din punct de vedere tehnico-financiar, de către o comisie de evaluare, pe baza unor grile de evaluare. Operațiunile vor fi admise dacă cererea de finanțare primește DA la toate criteriile conformității administrative și eligibilității și un punctaj totalde peste 60 de puncte la criteriile tehnico- financiare.

În cazul în care se constată lipsa unor documente, evaluatorii pot formula, pentru fiecare etapă a procesului de evaluare, solicitări de clarificări, pentru a completa informațiile/documentele necesare unui dosar complet al Cererii de finanțare.

În fiecare dintre cele două etape de evaluare a proiectelor, în cazul în care, în urma verificării documentelor transmise de către solicitanți, se constată existența unor necorelări în cadrul cererii de finanțare și/sau între cererea de finanțare și documentele suport și/sau se consideră necesare clarificări, se pot realiza maximum 2 (două) solicitări de clarificări. Termenul maxim de răspuns la solicitarea de clarificări este de 2 (două) zile calendaristice.

În cazul în care solicitantul consideră în mod justificat ca termenul stabilit nu poate fi respectat, solicită în scris prelungirea termenului cu maximum 2 (două) zile calendaristice, situație în care se stabilește un nou termen de răspuns.

În cazul în care solicitantul nu furnizează clarificările solicitate sau acestea nu sunt transmise în termenul stabilit, evaluarea se va realiza pe baza informațiilor comunicate la depunerea Cererii de finanțare.

Ulterior fiecărei etape de soluționare a contestațiilor, se vor publica Lista finală a proiectelor declarate admise/respinse în urma contestațiilor din etapa de evaluare a eligibilității solicitanților și a proiectelor, respectiv Lista finală a proiectelor declarate admise/respinse în urma contestațiilor din etapa de evaluare calitativă a proiectelor.

Lista finală a proiectelor selectate pentru finanțarea din granturi PNRR va fi aprobată prin ordin al ministrului educației și publicată pe site-ul [www.edu.ro](http://www.edu.ro).

b) Renunțarea la Cererea de finanțare

Retragerea cererii de finanțare se poate face numai de către reprezentantul legal sau de către persoana împuternicită prin mandat/împuternicire specială, în baza unei decizii comune a partenerilor cu privire la retragerea solicitării de finanțare. Retragerea solicitării de finanțare se va realiza prin sistemul informatic în maximum 3 (trei) zile lucrătoare de la transmiterea cererii de finanțare. După acest termen, cererea de finanțare intră automat în evaluare.

**6. CONTRACTAREA ȘI IMPLEMENTAREA PROIECTELOR**

**6.1 Actualizarea documentației tehnico-economice existente**

Beneficiarii apelului, care îndeplinesc criteriile stabilite și încheie contracte de finanțare, vor avea responsabilitatea înființării și operaționalizării (dotării) campusurilor școlare rurale, respectiv a încheierii contractelor cu furnizorii care vor livra mobilierul și echipamentele necesare.

În cazul unor modificări/schimbări apărute în perioada dintre data depunerii Cererii de finanțare și data contractării, beneficiarii, după caz, vor transmite documente justificative în acest sens.

**6.2 Contractarea proiectelor**

În cazul unor modificări/schimbări apărute în perioada dintre data depunerii Cererii de finanțare și data contractării, solicitanții vor transmite documente justificative în acest sens.

După finalizarea procesului de evaluare, pentru proiectele selectate în urma procedurii competitive, Ministerul Educației redactează Nota de aprobare a proiectului și Contractul de finanțare și transmite Solicitantului Contractul de finanțare, în vederea semnării acestuia de către reprezentantul legal. Solicitantul va încărca în platforma electronică dedicată PNRR documentele solicitate în funcție de disponibilitatea platformei.

În baza Listei finale, aprobată prin ordin al ministrului educației, se va transmite o Scrisoare de aprobare a grantului, adresată fiecărui beneficiar care urmează să semneze un Contract de finanțare, care va detalia condițiile de implementare.

Solicitantul are obligația de a păstra documentele aferente proiectelor pe perioada prevăzută de articolul 132 din Regulamentul(UE) nr. 241/2021 al Parlamentului European și al Consiliului din 12 februarie 2021 de instituire a Mecanismului de redresare și reziliență, respectiv timp de 5 ani de la data plății soldului său, iar în absența unei astfel de plăți, de la data efectuării ultimei raportări.

**6.3 Reguli privind implementarea și monitorizarea proiectelor**

Monitorizarea implementării Contractelor de finanțare din punct de vedere tehnic și financiar se va realiza de către Ministerul Educației.

Indicatorii de rezultat asumați în cererea de finanțare aprobată sunt obligatorii pentru toți beneficiarii de granturi finanțate din prezentul apel, aceștia cuantificând consecințele directe ale proiectului și efectul său asupra beneficiarilor. Valorile acestor indicatori se vor colecta și raporta către ME pentru a urmări progresul în atingerea rezultatelor estimate. În cazul în care indicatorii obligatorii, asumați de către Beneficiar, nu vor fi atinși, finanțarea va fi diminuată, în condițiile prevăzute de legislația aplicabilă.

**6.4 Documente necesare în etapa de implementare a Contractelor de finanțare**

Beneficiarul are obligația întocmirii Rapoartelor de Progres și a cererilor de transfer și de a pune la dispoziția ME documentele justificative ce însoțesc cererea de transfer, spre a fi verificate, în vederea autorizării acesteia. În cadrul rapoartelor de progres vor fi incluse prevederi privind conformitatea cu principiul DNSH/obligațiile solicitantului de asumare a angajamentului privind respectarea principiului ”de a nu prejudicia în mod semnificativ”, pentru fiecare dintre obiectivele de mediu identificate în cadrul componentei, precum și modalitatea de respectare a acestora și de transmitere a tuturor datelor necesare verificării acestor angajamente.

În cadrul cererilor de transfer depuse de către beneficiari se vor evidenția distinct valoarea aferentă cheltuielilor eligibile din PNRR și valoarea TVA aferentă cheltuielilor eligibile.

**6.5 Mecanisme de gestionare a riscurilor de implementare**

Beneficiarii vor identifica riscurile care pot să impieteze asupra implementării proiectului în calendarul propus, cum ar fi, de exemplu, întârzieri în procedura de achiziție publică.

Pentru riscurile identificate vor fi propuse măsuri de reducere a riscului.

ME va analiza în permanență complementaritatea cu alte măsuri.

ME organizează și exercită activități de control intern, de control preventiv și de identificare și gestionare a riscurilor. Astfel, ME va lua toate măsurile necesare pentru evitarea conflictului de interese, prevenirea neregulilor grave, a dublei finanțări, asigurarea bunei gestiuni financiare, controlul și recuperarea creanțelor, verificarea beneficiarilor reali ai fondurilor.

Contractul de finanțare va detalia condițiile de implementare.

Perioada de derulare a activităților proiectelor finanțate în cadrul apelului începe la data intrării în vigoare a contractului de finanțare și se finalizează, până cel mai târziu, la 31 martie 2024.

**7. MODIFICAREA GHIDULUI SPECIFIC**

Ghidul poate fi modificat în aceleași condiții în care a fost aprobat, cu respectarea regulilor de transparență, prin aprobarea modificărilor prin ordinul ministrului educației.

**8. TRANSPARENȚĂ**

Beneficiarul este obligat să respecte prevederile cuprinse în Formularul 1 - Cererea de Finanţare, referitoare la asigurarea conformităţii cu politicile Uniunii Europene şi naţionale, privind achiziţiile publice, egalitatea de şanse, dezvoltarea durabilă, informarea şi publicitatea.

**9. PREVENIREA NEREGULILOR GRAVE, A DUBLEI FINANȚĂRI**

Solicitantul va atașa la cererea de finanțare, Formularul 5 – *Declarație privind conflictul de interese* și Formularul 2

 - *Declarație pe propria răspundere privind evitarea dublei finanțări*. Acestea se vor completa și depune de toți membrii echipei de proiect la nivelul fiecărui partener beneficiar.

Evaluatorii cererilor de finanțare vor semna o declarație pe proprie răspundere că nu se află în conflict de interese cu niciun partener din consorțiul beneficiar.

Fondurile vor fi utilizate pentru scopul propus, în conformitate cu toate regulile aplicabile, în special normele privind prevenirea conflictelor de interese, fraudă, corupție și dublă finanțare, din cadrul Mecanismului de Redresare și Reziliență și din cadrul altor programe ale Uniunii Europene.

La nivelul furnizorilor de echipamente, pentru a exclude elementele de natura ajutorului de stat, va fi organizată o procedura de licitație transparentă, deschisă, nediscriminatorie, astfel încât să fie plătit prețul pieței.

**10. RESPECTAREA PRINCIPIULUI „DE A NU PREJUDICIA ÎN MOD SEMNIFICATIV (DNSH)”**

Respectarea principiului ”de a nu prejudicia în mod semnificativ” se va realiza prin obligații în sarcina solicitantului, care vor fi menționate în cererea de finanțare, inclusiv prin autoevaluarea prin intermediul chestionarului de mediu, aceasta fiind una din condițiile de eligibilitate a proiectului.

**11. BENEFICIARUL REAL**

Reprezentantul legal al GAL-ului sau al parteneriatului dintre grupurile de acțiune locală/unitățile administrativ-teritoriale va anexa la cererea de finanțare Formularul 12 - *Declarație de angajament pentru colectarea datelor privind beneficiarul real al fondurilor*.

**12. CONTRIBUȚIA INVESTIȚIEI LA OBIECTIVELE ASUMATE PENTRU REALIZAREA INDICATORILOR DIN DOMENIUL CLIMEI ȘI DIN DOMENIUL DIGITAL**

Întreaga alocare financiară a Apelului contribuie în proporție de 100% la obiectivele asumate pentru realizarea indicatorilor specifici investiției *I 12 - Schema de granturi pentru consorții școlare rurale.*

**13. ANEXE**

Anexa 1 - Cererea de finanțare;

Anexa 2 - Declarație pe propria răspundere privind evitarea dublei finanțări;

Anexa 3 - Declarație de angajament pentru colectarea datelor privind beneficiarul real al fondurilor;

Anexa 4 - Declarație de consimțământ privind prelucrarea datelor cu caracter personal;

Anexa 5 - Declarație privind conflictul de interese;

Anexa 6 - Declarație privind respectarea principiului DNSH;

Anexa 7 - Declarația privind eligibilitatea TVA;

Anexa 8 - Mandat de împuternicire pentru semnarea anumitor documente din cererea de finanțare (dacă este cazul);

Anexa 9 - Nota de fundamentare privind necesitatea și oportunitatea investiției;

Anexa 10 - Nota conceptuală (dacă este cazul);

Anexa 11 - Declarația de utilizare a spațiului nou construit;

Anexa 12 - Declarație de angajament;

Anexa 13 - Acord de parteneriat cadru;

Anexa 14 - Grila de evaluare a eligibilității și conformității administrative (nu este cazul);

Anexa 15 - Grila de evaluare a calității proiectului ;

Anexa 16 - Contract de finanțare;